OKUSNO  กรณีศึกษา ขนมคางกุ้ง
‘คางกุ้ง’ คืออะไร?  คางกุ้ง เป็นคำที่คุณพิมพ์มาดา พัฒนปรัชญาพงศ์ และ น้องชายร่วมกันคิดขึ้นมา เพื่อใช้เรียกบริเวณใต้หัวกุ้ง ซึ่งเป็นส่วนที่นิ่มที่สุด  ปัจจุบันคุณพิมพ์มาดาเป็นผู้ก่อตั้งแบรนด์ขนม OKUSNO ขนมคางกุ้งทอดรายแรกๆ ของประเทศไทย ซึ่งสร้างรายได้ต่อปีหลายสิบล้านบาท  ที่น่าสนใจคือ ตอนนี้เธอยังอายุไม่ถึง 30 ปี  เรื่องราวของเธอ และ OKUSNO เป็นอย่างไร? ลงทุนแมนจะเล่าให้ฟัง
9 พ.ค. 2562

OKUSNO กรณีศึกษา ขนมคางกุ้ง / โดย ลงทุนแมน
‘คางกุ้ง’ คืออะไร?
คางกุ้ง เป็นคำที่คุณพิมพ์มาดา พัฒนปรัชญาพงศ์ และ น้องชายร่วมกันคิดขึ้นมา
เพื่อใช้เรียกบริเวณใต้หัวกุ้ง ซึ่งเป็นส่วนที่นิ่มที่สุด
ปัจจุบันคุณพิมพ์มาดาเป็นผู้ก่อตั้งแบรนด์ขนม OKUSNO
ขนมคางกุ้งทอดรายแรกๆ ของประเทศไทย ซึ่งสร้างรายได้ต่อปีหลายสิบล้านบาท
ที่น่าสนใจคือ ตอนนี้เธอยังอายุไม่ถึง 30 ปี
เรื่องราวของเธอ และ OKUSNO เป็นอย่างไร?
ลงทุนแมนจะเล่าให้ฟัง
OKUSNO อ่านว่า โอคุสโน่
เป็นภาษาสโลวีเนีย แปลว่า อร่อย
เนื่องจากคุณพิมพ์มาดาเคยมีโอกาสได้รับทุนไปทำงานด้านกราฟิกดีไซน์ที่ประเทศสโลวีเนียอยู่ช่วงหนึ่ง หลังจากเรียนจบจากคณะวารสารศาสตร์ มหาวิทยาลัยธรรมศาสตร์
อย่างไรก็ตาม การไปครั้งนั้นกลับทำให้เธอค้นพบตัวเองว่า
งานกราฟิกดีไซน์ หรือแม้แต่การเป็นพนักงานออฟฟิศไม่ใช่สิ่งที่เธอต้องการ
ความคิดที่อยากจะมีธุรกิจเป็นของตัวเองจึงเกิดขึ้นตั้งแต่ตอนนั้น..
พอกลับมาคุณพิมพ์มาดาจึงเริ่มต้นจากการขายไอศกรีมสับปะรด
ซึ่งก็ไม่ใช่ไอศกรีมที่ขายทั่วไป เพราะเธอใส่ความคิดสร้างสรรค์ลงไปด้วย
ไอศกรีมสับปะรดของคุณพิมพ์มาดาพิเศษตรงที่จะใช้ประโยชน์จากสับปะรดทั้งลูก
โดยคว้านเนื้อออกมาทำเป็นไอศกรีม และใช้เปลือกสับปะรดเป็นภาชนะ
แต่เมื่อธุรกิจเริ่มเติบโต ก็เริ่มติดปัญหาทั้งการเก็บรักษา และการขนส่ง
คุณพิมพ์มาดาจึงลองมองหาธุรกิจรูปแบบอื่นแทน
แล้วธุรกิจขนมคางกุ้งทอดกรอบเกิดขึ้นมาได้อย่างไร?
จุดเริ่มต้นของเรื่องมาจากการที่คุณพิมพ์มาดาเห็นคุณแม่ทำอาหารโดยแกะส่วนที่เป็นหัวกุ้งทิ้ง
เธอและน้องชายจึงเกิดความสงสัยว่าส่วนนี้สามารถกินได้หรือไม่
โดยทดลองจากส่วนที่พวกเธอเรียกว่าคางกุ้ง
ทำอยู่หลายวิธี ทั้งการอบ ย่าง นึ่ง จนมาจบที่การทอด
คุณพิมพ์มาดาต้องพัฒนาอยู่หลายเดือนกว่าจะได้สูตรคางกุ้งแบบที่ต้องการ
แต่ถึงจะได้คางกุ้งทอดกรอบที่รสชาติดีแล้ว
ปัญหาต่อมาที่คุณพิมพ์มาดาเจอก็คือเรื่องของวัตถุดิบ
เพราะแม้ว่าโดยปกติหัวกุ้งจะต้องถูกแกะทิ้งอยู่แล้ว
แต่หากจะให้ร้านขายของทะเล แกะเอาเฉพาะคางกุ้งแยกออกมาจากหัวกุ้ง ก็คงไม่มีใครยอม
กว่าคุณพิมพ์มาดาจะได้ร้านที่ยอมทำให้ก็ถูกปฏิเสธอยู่หลายครั้ง
ไม่เพียงเท่านั้น คุณพิมพ์มาดายังต้องลงทุนกับเครื่องจักรสำหรับการผลิตเองด้วย
เนื่องจากขนมคางกุ้งทอด เป็นสิ่งใหม่ที่ไม่เคยมีคนทำมาก่อนจึงไม่มีใครยอมรับจ้างผลิตให้
เมื่อได้สินค้าที่ดีแล้ว เราก็ต้องมีการนำเสนอสินค้าที่ดีด้วยเช่นกัน..
คุณพิมพ์มาดาไปยืนสังเกตชั้นวางขนมอยู่หลายครั้ง
สุดท้ายจึงได้แพ็กเกจจิงสีขาวด้าน ซึ่งต่างจากยี่ห้ออื่นที่เป็นสีๆ และเนื้อมัน
จากนั้นคุณพิมพ์มาดาก็เริ่มมองหาตลาดสำหรับวางจำหน่าย
หนึ่งในเป้าหมายของเธอ คือการส่งสินค้าออกไปต่างประเทศ
เพราะฉะนั้นเธอจึงเลือกจากจุดที่มีนักท่องเที่ยวเยอะ นั่นก็คือสยามพารากอน
เธอเดินเข้าไปเจรจากับทาง The Mall ด้วยตัวเอง และก็สำเร็จ
แต่เธอก็มองว่านี่เป็นเพียงก้าวแรกเท่านั้น เพราะคนยังไม่รู้จักสินค้าเลยยังขายได้ไม่ค่อยดีนัก
คุณพิมพ์มาดาจึงเริ่มนำสินค้าไปแจกให้คนชิมตามแนวรถไฟฟ้า
ซึ่งพบว่าหลังจากทำอยู่ 2-3 วันยอดขายก็เพิ่มขึ้นหลายเท่า
นอกจากนั้น เพื่อให้ลูกค้ารู้จัก OKUSNO มากขึ้น เธอก็พยายามออกบูทตามงานอยู่บ่อยๆ
ปัจจุบัน OKUSNO มีหลากหลายช่องทางการจัดจำหน่าย ทั้งออนไลน์ ห้างสรรพสินค้าชั้นนำ และร้านสะดวกซื้อหลายแห่งทั่วประเทศ รวมทั้งยังสามารถส่งออกไปต่างประเทศได้แล้ว ไม่ว่าจะเป็นเกาหลีใต้ สิงคโปร์ หรือไต้หวัน
รายได้ของบริษัท โอคุสโน่ ฟู้ด จำกัด
ปี 2558 รายได้ 4,719,256 บาท
ปี 2559 รายได้ 18,964,409 บาท
ปี 2560 รายได้ 29,528,009 บาท
หากคิดจากปี 2558 ซึ่งเป็นปีแรกที่ OKUSNO วางจำหน่ายอย่างเป็นทางการ
จะเห็นได้ว่ารายได้ของบริษัทเติบโตมากกว่า 6 เท่าเลยทีเดียว
ปิดท้ายด้วยคำพูดของคุณพิมพ์มาดา สำหรับใครที่อยากเริ่มทำอะไรบางอย่างแต่ไม่กล้าลงมือ
“ถ้ามีแรงทำ ก็ทำเลย เพราะไม่รู้ว่าถ้าโอกาสเข้ามาอีกรอบ เราจะมีแรงทำมันอยู่หรือเปล่า”
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-
-
-
-
-กรมพัฒนาธุรกิจการค้า